გორისა და ატენის ეპარქია
გორისა და ატენის ეპარქია — საქართველოს მართლმადიდებელი ეკლესიის ეპარქია. მდებარეობს აღმოსავლეთ საქართველოში, შიდა ქართლის ცენტრალურ ნაწილში და მოიცავს თანამედროვე გორის მუნიციპალიტეტის ტერიტორიას. სამღვდელმთავროს ესაზღვრება: აღმოსავლეთიდან - სამთავისისა და კასპის ეპარქია, ჩრდილოეთიდან - ნიქოზისა და ცხინვალის ეპარქია, დასავლეთიდან - ურბნისისა და რუისის ეპარქია, ბორჯომისა და ბაკურიანის ეპარქია, სამხრეთიდან - წალკის ეპარქია. 2013 წლის 11 ოქტომბერს, საქართველოს ეკლესიის წმინდა სინოდის გადაწყვეტილებით სამთავისისა და გორის ეპარქია გაიყო ორად: გორისა და ატენის და სამთავისისა და კასპის ეპარქიებად. გორისა და ატენის ეპარქიის მმართველად დარჩა მიტროპოლიტი ანდრია (გვაზავა), სამთავისისა და კასპის ეპარქიის მართველად გამოირჩა იღუმენი დამიანე (ხუფენია), იკურთხა 2013 წლის 3 ნოემბერს.